Torsten Schack Pedersen (V), 2013-06-11:
Tak for det.
Det er jo velkendte temaer, som det her lovforslag berører, nemlig boligjobordningen, som den tidligere regering indførte.
Det var en ordning, der blev indført af en række årsager, først og fremmest for at stimulere dansk økonomi, ved at sikre, at familierne fik en håndsrækning til at gøre øget brug af håndværkere i hjemmet, til at få løst nogle af de opgaver, som hjemmene har trængt til rundtomkring, ikke kun i form af rene håndværkeropgaver, men også i form af rengøring og andre elementer, som kan være med til at gøre hverdagen lidt lettere for danskerne.
Og så har det jo også en klart positiv effekt i forhold til at begrænse sort arbejde.
Meldingen fra de håndværkere, jeg har talt med, har i hvert fald entydigt været, at når danskerne har efterspurgt håndværkerydelser, så ville man være sikker på, at alt gik efter bogen, så man kunne få sit håndværkerfradrag.
Det har været en succes.
Vi havde fra Venstres side her i Folketinget sidste år et forslag om at fortsætte ordningen, men det var regeringen ikke enig i; regeringen havde i øvrigt også bebudet en energirenoveringspulje, som man så også fortrød.
Vi havde diskussionen her, jeg tror, det var i oktober eller november, men da var der altså ikke opbakning fra regeringen til at fortsætte med boligjobordningen.
Det syntes vi i Venstre var en rigtig dårlig idé, for det har været en succesfuld ordning.
For boligjobordningen skabte gang i ordrebøgerne, da den blev indført, og ordrebøgerne blev meget tyndere, da ordningen ophørte den 1. januar i år.
Så vi er glade for, at regeringen har lyttet til den kritik, der har været, og at man nu er kommet med forslaget om, at boligjobordningen genindføres, og vi glæder os fra Venstres side i allerhøjeste grad også over, at boligjobordning udvides til også at omfatte sommerhuse.
Vi synes, at boligjobordningen er med til at give familierne en hjælpende hånd.
Den sikrer, at håndværkerne har ordrebøgerne fulde, og det er også en effektiv måde at begrænse sort arbejde på.
Et andet velkendt element er skattekreditter på forsknings- og udviklingsaktiviteter, som også blev lanceret under den tidligere regering, men som nu er trådt i kraft.
Det er en ordning, som har til formål at sikre, at virksomheder, der investerer i forsknings- og udviklingsaktiviteter, hvis de har underskud, så kan få skatteværdien af deres underskud tilbage, således at virksomhederne har likviditet til deres forsknings- og udviklingsaktiviteter.
Det er med til at fremme et erhvervsvenligt klima, det understøtter, at Danmark er et vidensamfund, og det giver bedre vilkår for forsknings- og udviklingsaktiviteter.
Ordningen har indtil nu haft et loft på 5 mio. kr., og det øges.
Det er en fornuftig udvidelse.
Det er et fornuftigt tiltag, som vi også forventer kan være med til at trække Danmark i den rigtige retning.
Det er to velkendte tiltag, som har deres udspring i den tidligere regering.
Det er nu ikke kun derfor, de er gode; de er rigtig gode, også selv om det nu er en socialdemokratisk ledet regering, der så har set den samme fordel.
Vi glæder os over, at vi kan være med til at sikre, at der er arbejdspladser i Danmark, og at det, som håndværkerne har efterspurgt, nemlig en fastholdelse af boligjobordningen, nu bliver en realitet.
Det er vi fra Venstres side helt sikre på er med til at holde hånden under beskæftigelsen og er med til at sørge for, at lidt flere får ringet lidt oftere efter en håndværker, og at det får sat lidt mere gang i hjulene.
Det synes vi er positivt.
Det er et godt element i vækstpakken.
Vi støtter naturligvis forslaget i Venstre.